“ไทยพาณิชย์” ตั้ง “พรภัทร องนิธิวัฒน์” นั่ง CFO มีผล 1 ก.พ.นี้
“ธนาคารไทยพาณิชย์” แต่งตั้ง “พรภัทร องนิธิวัฒน์” นั่งเก้าอี้ CFO มีผล 1 ก.พ.66 เดินหน้าพัฒนากลยุทธ์ด้านการเงิน ขับเคลื่อนผลงานโตยั่งยืน
“ไทยพาณิชย์” แต่งตั้ง “พรภัทร องนิธิวัฒน์” นั่งเก้าอี้ CFO มีผล 1 ก.พ.66
31 ม.ค. 2566

ธนาคารไทยพาณิชย์ จำกัด (มหาชน) ได้แต่งตั้ง นางสาวพรภัทร องนิธิวัฒน์ ให้ดำรงตำแหน่งรองผู้จัดการใหญ่ ประธานเจ้าหน้าที่บริหาร กลุ่มงานการเงิน (Chief Financial Officer) หรือ CFO เพื่อร่วมเป็นกำลังสำคัญในการขับเคลื่อนธนาคารให้ไปถึงเป้าหมายดังกล่าวอย่างมีประสิทธิภาพ มีผลตั้งแต่วันที่ 1 กุมภาพันธ์ 2566 เป็นต้นไป โดยจะมีบทบาทสำคัญในการร่วมพัฒนาแผนยุทธศาสตร์และทิศทางการดำเนินธุรกิจของธนาคาร พัฒนากลยุทธ์ด้านการเงิน การประเมินผลและบริหารจัดการตัวชี้วัดทางด้านการเงิน และให้ข้อเสนอแนะต่อคณะผู้บริหารและคณะกรรมการบริษัทในด้านการเงินและบัญชีของธนาคาร
นอกจากความรู้ความเชี่ยวชาญด้านการเงินการลงทุนแล้ว นางสาวพรภัทร องนิธิวัฒน์ นับได้ว่าเป็นผู้ที่มีความรู้ความเชี่ยวชาญในหลากหลายสาขา ได้แก่ การพัฒนากลยุทธ์และกระบวนการทางธุรกิจ การควบรวมกิจการ นักลงทุนสัมพันธ์ การบริหารความเสี่ยง และการวิเคราะห์ธุรกิจและการแข่งขัน เป็นต้น  โดยมีประสบการณ์เป็นผู้นำในการจัดทำแผนกลยุทธ์และแผนปฏิบัติการของกลุ่มบริษัท พฤกษา โฮลดิ้ง ซึ่งครอบคลุมถึงแผนงานด้านอสังหาริมทรัพย์ ธุรกิจดูแลสุขภาพ การลงทุน การวิเคราะห์และคาดการณ์ผลประกอบการ พร้อมจัดทำข้อเสนอแนะและปรับความสอดคล้องเชิงกลยุทธ์ภายในกลุ่มเพื่อให้บรรลุเป้าหมาย
โดยก่อนเข้าร่วมงานกับธนาคาร นางสาวพรภัทร องนิธิวัฒน์ ดำรงตำแหน่ง ผู้ช่วยรองกรรมการผู้จัดการใหญ่ สายงานการเงินกลุ่ม บริษัท พฤกษา โฮลดิ้ง จำกัด (มหาชน) และ รองกรรมการผู้จัดการใหญ่ สายงานการเงินกลุ่ม บริษัท พฤกษา เรียลเอสเตท จำกัด (มหาชน) และมีประสบการณ์ทำงาน ในระดับบริหารด้านการเงินการลงทุนในหลายบริษัทในเครือ PepsiCo รวมถึง PepsiCo เอเชียประจำประเทศฮ่องกง และ Suntory PepsiCo ประจำประเทศเวียดนาม รวมทั้งมีประสบการณ์ทำงานที่บริษัท P&amp;G และ KPMG ด้วย
ทั้งนี้นางสาวพรภัทร องนิธิวัฒน์ จบการศึกษาระดับปริญญาตรี คณะบริหารธุรกิจ สายการเงินการธนาคาร มหาวิทยาลัยอัสสัมชัญ  และจบการศึกษาระดับปริญญาโท  Master of Science in Marketing (International Program) จากมหาวิทยาลัยธรรมศาสตร์ และได้ร่วมโครงการ Master of Science in Business Administration ของมหาวิทยาลัย Erasmus (Rotterdam School of Management) อีกด้วย